་གྱི་རྣལ་འབྱོར།  རྣམ་ཤེས་གོང་འཕོའི་རྣལ་འབྱོར།  ཚེ་སྤེལ་བར་བྱེད་པའི་རྣལ་འབྱོར་དང་ལྔ་ལས།  དང་པོ་ནི།  ཐུན་མཚམས་སུ་འཁྱེར་སོ་གསུམ་དང་མ་བྲལ་བའི་ངང་ནས།  ཟས་གོས་གནས་མལ་སོགས་ལ་ལོངས་སྤྱོད་པའི་ཚེ།  རང་འཕགས་པ་སྤྱན་རས་གཟིགས་སུ་གསལ་བའི་སྙིང་གར་སྐྱབས་གནས་ཀུན་འདུས་ཀྱི་བདག་ཉིད་བླ་མ་སྤྱན་རས་གཟིགས་བཞུགས་པ་དེ་ཉིད་གསལ་བཏབ་ལ།  བཟའ་བཏུང་ཨོཾ་ཨཱཿཧཱུཾ་གིས་བདུད་རྩིར་བྱིན་གྱིས་བརླབས་ཏེ།  སྙིང་གའི་བླ་མ་ལྷ་ལ་ཕུལ་བས་ཐུགས་རྒྱུད་ཚིམས་ཤིང་རང་གཞན་གྱི་ཚོགས་རྫོགས་པར་བསམ།  གོས་གྱོན་པའི་ཚེ་ལྷ་རྫས་ཀྱི་གོས་ཡིད་དུ་འོང་བ་དང་། གནས་ཁང་ལ་ལོངས་སྤྱོད་པ་ན་གཞལ་མེད་ཁང་དུ་བསམ་ནས་བླ་མ་ལྷ་ལ་ཕུལ་བའི་མོས་པ་དང་།  གཞན་གྱིས་རང་ལ་ཕྱག་འཚལ་བ་སོགས་བཀུར་སྟི་བྱེད་པ་དང་།  ནོར་རྫས་སོགས་སྟེར་བ་བྱུང་ནའང་སྙིང་གའི་བླ་མ་ལྷ་ལ་ཕུལ་བས་མཉེས་ཤིང་དེ་དག་གི་ཚོགས་རྫོགས་པར་བསམ་ན་དཀོར་གྱི་ཉེས་པ་སྦྱོང་ཞིང་རང་གཞན་གྱི་ཚོགས་རྫོགས་པའི་ཡན་ལག་ཏུའང་འགྱུར་བས་དོན་ཆེའོ།  ། གཉིས་པ་ནི།  ཉལ་བའི་ཚེ་སེང་གེའི་ཉལ་སྟབས་བྱས་ལ།  རང་ལུས་དྭངས་ཤིང་གསལ་བའི་སྙིང་གའི་བླ་མ་སྤྱན་རས་གཟིགས་ཀྱི་ཐུགས་ཀར་སེམས་གཏད་དེ་དད་པ་ཤུགས་དྲག་བྱ་ཞིང་རྣམ་རྟོག་གཞན་གྱིས་བར་མ་ཆོད་པར་གཉིད་དུ་འགྲོ་བ་བྱ།  རྨི་ལམ་འཛིན་ན་ཉིན་པར་གྱི་སྣང་བ་རྨི་ལམ་གྱི་སྣང་བ་ཡིན་སྙམ་དུ་དྲན་འདུན་སྦྱང་བ་དང་།  ཁྱད་པར་ཉལ་ཁར་སྙིང་གའི་བླ་མ་ཡི་དམ་ལ་རྨི་ལམ་ཟིན་པའི་གསོལ་འདེབས་ཤུགས་དྲག་བྱ་ཞིང་།  རྨི་ལམ་ངོས་ཟིན་པར་བྱ་སྙམ་པའི་འཕེན་པ་དྲག་པོ་གཏོང་བཞིན་གཉིད་ལོག། རྨི་ལམ་ཟིན་པ་ན་ཡིད་དུ་འོང་མི་འོང་གང་སྣང་ཡང་ཆགས་ཞེན་མི་བྱེད་པར་བདེན་མེད་སྒྱུ་མ་ལྟ་བུར་འཆར་བ་དང་།  རྨི་ལམ་གྱི་སྣོད་བཅུད་ཐམས་ཅད་ལྷ་དང་བླ་མའི་ཡེ་ཤེས་ཀྱི་རོལ་པར་མོས་ཏེ་སྤྲུལ་བསྒྱུར་སྣ་ཚོགས་བྱ་བ་ལ་བསླབ།  དེ་ལྟར་གོམས་ན་དགེ་སྦྱོར་གྱི་ས་ཆོད་ཆེ་བར་འགྱུར་རོ།  ། གསུམ་པ་ནི།  གཞི་ལ་འདུག་པའི་ཚེ་རི་ཁྲོད་དགོན་གྲོང་སོགས་གང་ཡིན་ཀྱང་།  རང་ལྷར་གསལ་བའི་སྤྱི་བོའམ་སྙིང་གར་བླ་མ་སྤྱན་རས་གཟིགས་གསལ་བཏབ་ལ།  ཐུགས་ཀའི་སྔགས་འཕྲེང་དང་སྐུའི་ཆ་ལས་འོད་ཟེར་འཕྲོས།  རྩི་ཤིང་ནགས་ཚལ་རི་བྲག་ཆུ་ཀླུང་སོགས་ཀྱི་ལྷ་ཀླུ་རྣམས་ལ་ཕོག་པས་དེ་དག་གི་ལས་སྒྲིབ་སྡུག་བསྔལ་སྦྱང་ཞིང་ལུས་སེམས་ལ་དགའ་བདེས་ཁྱབ་ནས་དད་པ་སོགས་འཕེལ་བར་བསམ་པ་དང་།  རང་གི་འཁོར་དང་སྦྱིན་བདག་ཡུལ་དེའི་སྐྱེས་བུ་རྣམས་ལ་འོད་ཟེར་ཕོག་པས་དེ་དག་ཕན་ཚུན་སེམས་མི་མཐུན་པ་དང་ལས་སྒྲིབ་སྡུག་བསྔལ་ནད་གདོན་དབུལ་འཕངས་སོགས་མི་འདོད་པ་ཐམས་ཅད་ཞི་ཞིང་དཀོན་མཆོག་དང་རང་ལ་ཡང་དད་ཅིང་འདུན་པ་དང་ཚེ་བསོད་དཔལ་འབྱོར་སོགས་རྒྱས་པར་བསམ་ནས་ཡིག་དྲུག་འདྲེན་པ་ཡང་ཡང་བྱས་ན་ལྷ་མི་ཐམས་ཅད་ངང་གིས་འདུ་ཞིང་རང་ཉིད་གར་སོང་གར་སྡོད་ཀྱི་སར་བཀྲ་ཤིས་པ་དང་ལེགས་ཚོགས་འཕེལ་བར་འགྱུར།  ལམ་དུ་འགྲོ་ན་རང་ཉིད་བླ་མ་ལྷའི་ང་རྒྱལ་དང་ལྡན་པའི་མཐའ་སྐོར་དུ་ཆོས་སྐྱོང་སྲུང་མའི་ཚོགས་འཁོར་དང་བཅས་པ་འཇིགས་ཤིང་རྔམས་པའི་གཟུགས་ཀྱིས་ལམ་གྱི་བར་གཅོད་སེལ་བའི་འཕྲིན་ལས་མཛད་བཞིན་པ་དང་།  སྐབས་ལ་ལར་སྤྱི་བོའམ་སྙིང་གའི་བླ་མ་སྤྱན་རས་གཟིགས་དང་རང་ལྷར་གསལ་བ་གཉིས་ཀའི་སྐུ་ལས་འོད་ཟེར་དང་བདུད་རྩི་སྣ་ལྔ་སྤྲོས་ཏེ་ལམ་གྱི་ལྷ་ཀླུ་གཞི་བདག་ཡི་དྭགས་རྣམས་ལ་ཕོག་པས་དེ་དག་གི་ལས་ངན་སྡིག་སྒྲིབ་སྡུག་བསྔལ་ཐམས་ཅད་བྱང་ལུས་སེམས་བདེ་དགས་ཁྱབ།  དཀོན་མཆོག་ལ་དད་པ་དང་བྱམས་སྙིང་རྗེ་རྒྱུད་ལ་སྐྱེས་པར་བསམ་བཞིན་པའི་ངང་ནས་ཡིག་དྲུག་བཟླ་བཞིན་འགྲོ།  དེ་ལྟར་བྱས་ན་ལྷ་ཀླུས་གྲོགས་བྱེད་ཅིང་བསམ་དོན་འགྲུབ་པར་འགྱུར་རོ།  ། བཞི་པ་ནི།  སྙིང་པོ་དོན་གསུམ་དང་ཚེམ་བུ་དམར་ཁྲིད་ཀྱི་མན་ངག་ལས་འབྱུང་བའི་འཕོ་བའི་དམིགས་པ་འདིར་སྦྱར་ཀྱང་རུང་མོད།  བསྐུལ་པ་པོའི་འདོད་མོས་བཞིན་འོད་དཔག་མེད་དང་འབྲེལ་བའི་འཕོ་བའི་དམིགས་པ་སྤྱི་འགྲོས་ཙམ་ཉམས་སུ་ལེན་པའི་ཚུལ་ནི།  གོང་གི་བླ་མའི་རྣལ་འབྱོར་བསྒོམས་པའི་མཇུག་ཏུའམ་སྐབས་གཞན་དུའང་རུང་སྟེ།  རང་ལུས་དྭངས་ཤིང་གསལ་བ་ཤེལ་བུམ་དྲི་མ་མེད་པ་ལྟ་བུའི་དཀྱིལ་དྲང་ཐད་དུ་རྩ་དབུ་མ་མདའ་སྙུག་ཙམ་དབྱིངས་རག་དུང་མགོ་མཇུག་ལྡོག་པ་ལྟ་བུ་ཡར་སྣ་ཁ་ཆེ་བ་སྤྱི་བོར་བུག་པ་ཐལ་ལེ་ཟུག་ཅིང་མར་སྣ་ལྟེ་བར་སླེབ་པ།  དེའི་ནང་སྙིང་གའི་ཐད་དུ་རང་སེམས་འཕགས་པ་སྤྱན་རས་གཟིགས་འོད་ཀྱི་རང་བཞིན་ཅན་འཕར་ཞིང་འཕུར་ལ་ཁད་པའི་རྣམ་ཐར་བཞུགས་པར་བསམ།  དེ་ནས་སྤྱན་འདྲེན་གྱི་ཚིག་བརྗོད་པ་དང་མཉམ་དུ་བདེ་བ་ཅན་ནས་བླ་མ་དང་དབྱེར་མེད་པའི་མགོན་པོ་འོད་དཔག་མེད་བྱོན་ནས་སྤྱི་གཙུག་རྒྱ་མཐོང་ཁ་ཕྱེ་བ་ལྟ་བུ་ཐལ་ལེ་ཡོད་པ་དེའི་སྟེང་དུ་བཞུགས་པའི་མོས་པ་དང་བཅས།  བདེ་བ་ཅན་ནས་རྩ་བའི་བླ་མ་དང་།  ། དབྱེར་མེད་འོད་དཔག་མེད་མགོན་འཁོར་དང་བཅས།  ། ཚད་མེད་ཐུགས་རྗེའི་དབང་གིས་འདིར་གཤེགས་ཏེ།  ། རང་གི་སྤྱི་བོར་དགྱེས་བཞིན་བཞུགས་པར་གྱུར།  ། ཡན་ལག་བདུན་པ་འབུལ་བ་ནི།  སྒོ་གསུམ་གུས་པའི་སྒོ་ནས་ཕྱག་འཚལ་ཞིང་།  ། དངོས་བཤམས་ཡིད་སྤྲུལ་མཆོད་པ་མ་ལུས་འབུལ།  ། སྡིག་ལྟུང་བཤགས་ཤིང་དགེ་ལ་རྗེས་ཡི་རང་།  ། ཟབ་རྒྱས་ཆོས་ཀྱི་འཁོར་ལོ་བསྐོར་དུ་གསོལ།  ། མྱ་ངན་མི་འདའ་བརྟན་པར་བཞུགས་གསོལ་འདེབས།  ། དགེ་བ་བླ་མེད་བྱང་ཆུབ་སེན་པོར་བསྔོ།  ། ཞེས་བརྗོད་ཅིང་བསམ།  དེ་ནས་རང་སེམས་སྤྱན་རས་གཟིགས་སུ་གསལ་བ་དེས་རྩ་དབུ་མའི་ནང་ནས་ཡར་བལྟས་པས་སྤྱི་གཙུག་ན་བླ་མ་འོད་དཔག་མེད་བཞུགས་པ་མཐོང་སྟེ།  བདག་ད་ལྟ་ཉིད་དུ་དེ་ཉིད་ཀྱི་ཐུགས་ཀར་འཕོ་སྙམ་པའི་འདུན་པ་དྲག་པོས།  བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འོད་དཔག་ཏུ་མེད་པ་ལ་ཕྱག་འཚལ་ལོ།  ། མཆོད་དོ་སྐྱབས་སུ་མཆིའོ།  ། ཞེས་པ་ལན་གསུམ་མམ་བདུན་སོགས་བརྗོད།  བསླུ་མེད་དཀོན་མཆོག་གསུམ་གྱི་ངོ་བོ་ཉིད།  ། ངན་སོང་འཇིགས་ལས་སྒྲོལ་བའི་དཔའ་བོ་སྟེ།  ། དག་པའི་ཞིང་དུ་ཁྲིད་པའི་དེད་དཔོན་མཆོག། མགོན་པོ་འོད་དཔག་མེད་ལ་གསོལ་བ་འདེབས།  ། གནད་གཅོད་གཤིན་རྗེའི་འཇིགས་ལས་བསྐྱབ་ཏུ་གསོལ།  ། འཇིགས་རུང་བར་དོའི་འཕྲང་ལས་བསྒྲལ་དུ་གསོལ།  ། བཟོད་དཀའ་ངན་འགྲོའི་གཡང་ལས་དྲང་དུ་གསོལ།  ། ཞིང་མཆོག་བདེ་བ་ཅན་དེར་འཁྲིད་དུ་གསོལ།  ། རེ་ས་གཞན་ན་མེད་དོ་ཐུགས་རྗེས་དྲོངས།  ། ཞེས་གདུང་ཤུགས་དྲག་པོས་གསོལ་བ་བཏབ་པས་བླ་མ་འོད་དཔག་མེད་ཀྱི་ཐུགས་ཀ་ནས་འོད་ཟེར་ལྕགས་ཀྱུ་ལྟ་བུ་ཞིག་གློག་འཁྱུག་པ་བཞིན་བྱུང་།  རང་གི་ཚངས་བུག་ནས་ཞུགས།  སྙིང་གར་རང་སེམས་སྤྱན་རས་གཟིགས་ཀྱི་རྣམ་པར་ཡོད་པ་དེའི་ཐུགས་ཀར་བཏབ་པས་གྱེན་དུ་དྲང་པར་བསམ།  འོག་རླུང་ནང་དུ་དྲག་ཏུ་འཐེན་ལ།  ཧིག་ཅེས་བརྗོད་པས་རྣམ་ཤེས་སྤྱན་རས་གཟིགས་དབུ་མའི་ནང་ནས་ཡར་བྱོན་སྤྱི་གཙུག་ཏུ་སླེབས།  སླར་ཡང་ཧིག་དྲག་ཏུ་བརྗོད་པས།  སྤྱི་གཙུག་གི་སྒོ་ནས་ཐོན་བླ་མ་འོད་དཔག་མེད་ཀྱི་ཐུགས་ཀར་ཐིམ་པས་བླ་མའི་ཐུགས་དང་རང་སེམས་དབྱེར་མེད་དུ་འདྲེས་པའི་ངང་ལ་ཅུང་ཟད་མཉམ་པར་བཞག། སླར་ཡང་ཀ་ཞེས་བརྗོད་ཅིང་སྟེང་རླུང་མནན་པས་རྣམ་ཤེས་བླ་མའི་ཐུགས་ཀ་ནས་ཕྱིར་ཐོན་ནས་སྔར་གྱི་རང་གནས་སུ་འཁོད་པར་བསམ།  དེ་ལྟར་ཡང་འཕོ་བ་དང་མར་འབེབས་པ་ལན་མང་དུ་བྱས་པའི་མཐར་ཐུན་བསྡུ་བའི་ཚེ།  སྤྱི་གཙུག་གི་བླ་མ་འོད་དཔག་མེད་མར་བྱོན་སྙིང་གའི་རང་སེམས་སྤྱན་རས་གཟིགས་ལ་ཐིམ་པས་དེ་ཉིད་སྤྱན་རས་གཟིགས་ཚེ་དཔག་མེད་དུ་གྱུར་པའི་ཐུགས་ཀ་ནས་འོད་ཟེར་འཕྲོས་པས་ཚངས་བུག་བར་མཚམས་མེད་པར་བཀག་པས་སྲ་ཞིང་འཐས་པར་བསམ།  སྙིང་གའི་སྤྱན་རས་གཟིགས་ཚེ་དཔག་མེད་ཀྱི་སྐུ་ལས་ཚེའི་བདུད་རྩི་དམར་སེར་གྱི་རྒྱུན་བྱུང་བས་ལུས་ཐམས་ཅད་དང་ཁྱད་པར་དུ་དབུ་མའི་ནང་ཁྲིག་མེར་གྱིས་གང་བས་འཆི་མེད་ཚེའི་དངོས་གྲུབ་ཐོབ་པར་བསམ་ལ་རླུང་ཁ་སྦྱར་འཛིན་ཅི་ཐུབ་བྱ་ཞིང་།  ཚེ་གཟུངས་བཟླ་བ་སོགས་བྱས་ན་ཚེ་སྒྲུབ་ཏུའང་འགྱུར་རོ།  ། ཐུན་མཐར། རྒྱ༷ལ་བའི་དཀྱིལ་འཁོར་བཟང་ཞིང་དགའ་བ་དེར།  ། ཞེས་སོགས་དང་།  ནམ་ཞིག་ཚེ་ཡི་འདུ་བྱེད་གཏོང་བ་ན།  ། སོགས་དང་།  ཤཱཀྱའི་དབང་པོ་འདྲེན་པ་འོད་དཔག་མེད།  ། ཅེས་སོགས་བསྔོ་སྨོན་གྱིས་མཚམས་སྦྱར་བར་བྱ།  དེ་ལྟར་ཡང་དང་ཡང་དུ་སྦྱར་པས་འཕོ་བ་འབྱོངས་རྟགས་ཐོན་པ་ནས་མ་བརྗེད་པ་ཙམ་བྱས་ལ་བསྐྱང་མཐར་ལས་ལ་སྦྱར་རན་པའི་དུས་སུ།  ལུས་ལོངས་སྤྱོད་གཉེན་མཛའ་བཤེས་སོགས་གང་ལའང་ཆགས་ཞེན་མེད་པར་བྱས་ལ།  གོང་བཞིན་རྣམ་ཤེས་བླ་མའི་ཐུགས་ཀར་འཕང་།  བླ་མ་བདེ་བ་ཅན་དུ་ཐོགས་པ་མེད་པར་གཤེགས་པར་བསམ།  འཕོ་བའི་གདམས་པ་ཉམས་སུ་ལེན་པ་ལ།  ཕྱི་ནང་གི་འཆི་ལྟས་བརྟག་པ་དང་།  ལྟས་བྱུང་ན་བཟློག་པའི་ཐབས་བྱ་ཚུལ་དང་།  བཟློག་མ་ཐུབ་པར་འཆི་བའི་དུས་ལ་སླེབས་ན་ལས་ལ་སྦྱར་ཚུལ་སོགས་ཞིབ་ཏུ་ཤེས་པ་གལ་ཆེ་བས་ཡིག་ཆ་གཞན་ལས་ཤེས་པར་བྱའོ།  ། ལྔ་པ་ནི།  རང་ཉིད་སྤྱན་རས་གཟིགས་སུ་བསྐྱེད་པའི་མངོན་རྟོགས་བཟླས་པ་སོགས་བགྱིས་པའི་མཇུག་ཏུ་ཡིན་ན་རིགས་བདག་འོད་དཔག་མེད་ཚེ་དཔག་ཏུ་མེད་པར་བསྒྱུར་ནས་ཚེ་སྤེལ་བའི་དམིགས་པ་རྣམས་བྱ་བ་ཡིན་ལ།  བླ་མའི་རྣལ་འབྱོར་བསྒོམ་པའི་མཇུག་ཏུ་ཡིན་ན།  བླ་མ་སྤྱན་རས་གཟིགས་རང་གི་སྙིང་གར་བསྟིམ་པའི་དེ་མ་ཐག་རང་ཉིད་སྔ་མ་ནས་སྤྱན་རས་གཟིགས་ཀྱི་སྐུར་བསྒོམ་ཡོད་པ་དེ་ཆེད་དུ་དམིགས་ནས་ཅུང་ཟད་གསལ་བཏབ་རྗེས་ཚེ་སྒྲུབ་ཀྱི་དམིགས་པ་འདི་ལྟར་ཉམས་སུ་བླང་བར་བྱའོ།  ། རང་ཉིད་འཕགས་པ་སྤྱན་རས་གཟིགས་དབང་དུ།  ། གསལ་བའི་སྤྱི་བོར་མགོན་པོ་ཚེ་དཔག་མེད།  ། སྐུ་མདོག་དམར་པོ་མཉམ་གཞག་ཕྱག་རྒྱའི་སྟེང་།  ། འཆི་མེད་བདུད་རྩིའི་གང་བའི་བུམ་པ་བསྣམས།  ། རིན་ཆེན་རྒྱན་དང་དར་གྱི་ན་བཟའ་གསོལ།  ། རྡོ་རྗེའི་སྐྱིལ་ཀྲུང་གིས་བཞུགས་ཐུགས་ཀ་རུ།  ། ཟླ་གདན་སྟེང་དུ་ཧྲཱིཿམཐར་སྔགས་ཀྱིས་བསྐོར།  ། དེ་ལས་འོད་འཕྲོས་བདེ་བ་ཅན་སོགས་ནས།  ། ཚེ་དཔག་མེད་ལ་རྒྱལ་བ་སྲས་བཅས་ཀྱིས།  ། བསྐོར་བའི་ཡེ་ཤེས་སེམས་དཔའ་སྤྱན་དྲངས་ཐིམ།  ། ཞེས་བརྗོད་ཅིང་གསལ་བཏབ།  དེ་ནས།  ཨོཾ་བཛྲ་ཨ་ཡུ་ཥེ་ས་ར་ཧེ།  ཀ་ར་རེ།  ཤྭ་ར་ཏེ་ཧཱུཾ་ཕཊ།  ཅེས་པ་ལན་བདུན་བརྗོད།  དེ་ལྟར་གསོལ་བཏབ་སྤྱི་བོའི་བླ་མ་ཡི།  ། ཕྱག་མཚན་བུམ་ནང་ཟླ་སྟེང་ཧྲཱིཾཿཡིག་མཐར།  ། སྔགས་ཀྱིས་བསྐོར་ལས་འོད་འཕྲོས་རང་གི་ཚེ།  ། ཡར་འཐོར་གཏད་བཅུག་འབྱུང་པོས་རྐུས་འཕྲོག་པ།  ། ཐམས་ཅད་ཚུར་བཀུགས་སླར་ཡང་འོད་འཕྲོས་པས།  ། རྒྱལ་བ་སྲས་བཅས་བྱིན་རླབས་ནུས་མཐུ་དང་།  ། འབྱུང་བཞིའི་རོ་བཅུད་འཁོར་འདས་ཡོན་ཏན་ཀུན།  ། རྒྱལ་སྲིད་སྣ་བདུན་བཀྲ་ཤིས་རྟགས་རྫས་བརྒྱད།  ། འཆི་མེད་བདུད་རྩིའི་རྣམ་པར་ཉེར་བཀུགས་ཏེ།  ། སྔགས་འཕྲེང་ལ་ཐིམ་དེ་ལས་འཆི་མེད་ཀྱི།  ། ཚེ་ཡི་བདུད་རྩིའི་རྒྱུན་བབ་བུམ་པ་གང་།  ། འཕྱུར་ཞིང་ལུད་པ་རང་གི་སྤྱི་གཙུག་ནས།  ། ཞུགས་པས་ལུས་ཀྱི་ནང་གང་ཐོག་མེད་ནས།  ། ཉེར་བསགས་སྡིག་སྒྲིབ་ནད་གདོན་ཐམས་ཅད་དང་།  ། ཁྱད་པར་ཚེ་ཡི་བར་ཆད་ཀུན་སྦྱངས་ཏེ།  ། འཆི་མེད་ཚེ་ཡི་དངོས་གྲུབ་ཐོབ་པར་གྱུར།  ། ཅེས་བརྗོད་ཅིང་བསམ་ལ་ཚེ་གཟུངས་རིང་ཐུང་གཉིས་གང་འགྲུབ་བཟླས་པའི་མཐར།  སྤྱི་བོའི་བླ་མ་ཚེ་དཔག་མེད་དེ་ཉིད།  ། དབུ་མའི་ལམ་བརྒྱུད་སྙིང་གར་རང་གི་སེམས།  ། འཕགས་པར་གསལ་ལ་ཐིམ་པས་དེ་ཉིད་ནི།  ། སྤྱན་རས་གཟིགས་དབང་ཚེ་དཔག་མེད་དུ་གྱུར།  ། དེ་ཡི་ཐུགས་ཀ་ནས་སྤྲོས་རྡོ་རྗེ་ཡི།  ། ཕྲ་རབ་རྡུལ་གྱིས་རང་ལུས་དབང་པོའི་སྒོ། ཤ་སྐྱི་པགས་མཚམས་གཏམས་པས་བར་ཆད་ཀྱིས།  ། མི་ཚུགས་རྡོ་རྗེའི་གོ་ཆ་ཆེན་པོར་གྱུར།  ། ཅེས་བསམ་ལ་རང་སེམས་སྤྱན་རས་གཟིགས་ཚེ་དཔག་མེད་དུ་གསལ་བའི་ཐད་དུ་སྟེང་འོག་གི་རླུང་ཁ་སྦྱར་ཅི་ཐུབ་འཛིན།  དགེ་བ་འདི་ཡིས་སྤྱན་རས་གཟིགས་དབང་དང་།  ། ཚེ་དཔག་མེད་མགོན་དབྱེར་མེད་འགྲུབ་གྱུར་ཏེ།  ། གནས་སྐབས་རྡོ་རྗེའི་ཚེ་ལ་དབང་ཐོབ་ཅིང་།  ། མཐར་ཐུག་འཆི་མེད་རྡོ་རྗེའི་སྐུ་ཐོབ་ཤོག། ཅེས་སྨོན་ལམ་བཏབ།  དེ་ལྟར་རྒྱུན་དུ་ཉམས་སུ་བླངས་ནས་ཆོས་ལྡན་གྱི་ལུས་རྟེན་རིང་དུ་འཚོ་ཞིང་རང་གཞན་གྱི་དོན་རྒྱ་ཆེན་པོ་འགྲུབ་པར་འགྱུར་རོ།  ། བླ་མ་མཆོག་དང་འཕགས་པ་སྤྱན་རས་གཟིགས།  ། དབྱེར་མེད་བསྒོམ་ཏེ་རྩེ་གཅིག་གསོལ་བཏབ་པས།  ། དོན་གཉིས་ཕུན་སུམ་ཚོགས་པ་འགྲུབ་པའི་ཐབས།  ། སྐལ་བཟང་སྙིང་གི་བདུད་རྩི་འདི་ན་སྤེལ།  ། འདི་ནི་གྲུ་འཛིན་བགྲོད་པའི་ཉེ་བའི་ལམ།  ། འཕགས་པའི་ཞལ་བཟང་ལྟ་བའི་ཨ་དཪྴ།  ། མཆོག་ཐུན་དངོས་གྲུབ་འགུགས་པའི་ལྕགས་ཀྱུ་སྟེ།  ། ཀུན་འདུས་ཅིག་ཆོག་གདམས་པའི་རྒྱལ་པོ་ཡིན།  ། འདི་སྦྱར་དགེ་བས་བདག་དང་འགྲོ་བ་ཀུན།  ། ཕྱག་ན་པདྨོས་འབྲལ་མེད་རྗེས་བཟུང་སྟེ།  ། ས་ལམ་བགྲོད་པ་མྱུར་དུ་མཐར་ཕྱིན་ནས།  ། སྐུ་གསུམ་གོ་འཕང་བདེ་བླག་ཐོབ་པར་ཤོག། ཅེས་འཕགས་པ་སྤྱན་རས་གཟིགས་ལ་བརྟེན་པའི་བླ་མའི་རྣལ་འབྱོར་ཡན་ལག་དང་བཅས་པ་གྲུ་འཛིན་ཞིང་དུ་བགྲོད་པའི་ཉེ་ལམ་ཞེས་བྱ་བ་འདི་ནི།  ཧར་ཆེན་དགེ་སློང་ཆོས་གྲགས་ཉི་མས་རིན་ཆེན་གཉིས་པ་སྲང་དོ།  མཐིང་ཁྲ།  ལྷ་རྫས་དྲི་བྲལ་རྣམས་ཕུལ་ཏེ་ཤར་ཕྱོགས་རྒྱ་མཚོ་ཆེན་པོ་དང་ཉེ་བའི་སའི་མཐའ་ནས་ཆོས་འདིའི་དོན་དུ་དཀའ་སྤྱད་ཀྱིས་འོང་བ་ཡིན་ཚུལ་གྱི་ཡུས་བགྲང་བ་དང་བཅས་ནན་ཏན་ཆེན་པོས་བསྐུལ་ངོར།  བླ་མ་དམ་པའི་ཞལ་གྱི་མན་ངག་ལས་ཇི་ལྟར་ཐོས་པ་བཞིན་ཀུ་སཱ་ལི་༧དྷརྨ་བཛྲ་གྱིས་སྐྱེད་ཚལ་ཡིད་དགའ་ཆོས་འཕེལ་དུ་སྦྱར་བའི་ཡི་གེ་པ་ནི་ཨོར་དུ་སུ་ཧང་གིན་དགེ་སློང་བློ་བཟང་དར་མས་བགྱིས་པའོ། །  ། །